Kuba-skenking: Regering se appèlaansoek môre aangehoor(Foto: Kubaanse ambassade in SA/Facebook) Die regering se aansoek om verlof tot appèl teen ’n uitspraak wat hom verbied om R50 miljoen aan Kuba te skenk, sal Dinsdag in die Pretoriase hooggeregshof aangehoor word. Die burgerregteorganisasie AfriForum gaan die aansoek teenstaan. Dít op grond daarvan dat die dringende interdik op ’n tussentydse basis toegestaan is hangende die uitslag van ’n latere hersieningsaansoek van die besluit om die skenking te maak. AfriForum voer aan dat daar geen rede is om teen ’n dringende hofbevel te appelleer nie en dat die regering ’n geleentheid sal kry om sy saak te stel wanneer die hersieningsaansoek aangehoor word. “Die burgerregteorganisasie is optimisties dat die aansoek om verlof tot appèl nie suksesvol sal wees nie en dat die hersieningsaansoek sal voortgaan,” sê Ischke van Eeden, mediaskakelbeampte by AfriForum. Dr. Naledi Pandor, minister van die departement van internasionale betrekkinge en samewerking (Dirco), het haar tot die Pretoriase hooggeregshof, die Hoogste Hof van Appèl in Bloemfontein en die Konstitusionele Hof gewend om teen die vorige uitspraak te appelleer. Dirco het vroeër onderneem om miljoene aan Kuba te skenk in ŉ poging om die voedseltekort in dié land te help verlig. Dié aankondiging is egter wyd gekritiseer gegewe die stygende werkloosheidsyfer en armoede in Suid-Afrika. AfriForum het die skenking as “irrasioneel en onwettig” beskou en hom toe na die hof gewend om die skenking te verhoed.